Tamarut xas ma tessemres aṭas n leṣnaf n uglam n uwadem bḥal aglam n tfekka, ṭṭbiɛa d uglam n tnefsit, maca daɣen tessexdem aglam n uwadem s tigawin-is ṣṣenf-agi n uglam, d aweṣṣef arusrid n uwadem s wayen i ixeddem. Gar yimedyaten i d-nefren i ṣṣenf-agi n uglam, ad d-nebdu s Umeẓyan, awadem agejdan deg tullist «Yir tamuɣli». Deg uḍris-a d netta i d amsawal (agensay), iglem-d tigawin i yexdem deg uḍris. S yis-sent i d-yessenfalay tudert n umdan di taddart, am akken i d-yeskan leɛteb i yerwa ugrud deg twacult yenḥafen di tmetti teqbaylit, tikkest i d-yemmalen ayagi d ta: «Lliɣ d anelmad amezwaru deg uɣerbaz xas akken kkreɣ-d di lḥif d tmuɣbent. Imewlan-iw, seg tkerza i d-sasayen aɣrum . Yal armud degs uwseɣ: Ugmeɣ-d aman ɣef uɣyul, rennuɣ-d tabelyunt deg ufus-iw.